钦定古今图书集成/历象汇编/庶征典/第167卷 > 《瑞应白鹊赋》〈有序〉廖道南
## 钦定古今图书集成/历象汇编/庶征典/第167卷 > 《瑞应白鹊赋》〈有序〉廖道南

辛卯秋八月，河南郑府献白鹊二。上嘉兹灵瑞，乃命礼官蒐彝典，诹吉辰，昭告九庙，荐呈两宫，仍宣示百官于左顺门谛观，赐以大庖珍膳。臣伏考诸仁宗为储皇时，有白鹊之瑞，乃命官僚撰表上贺。杨士奇云：“与凤同类，跄跄于帝舜之廷；如玉其辉，皎皎在文王之囿。”仁宗览之，喜曰：“此真帝王家白鹊也。”仰惟皇上“元德格天，至仁育物。”惠群动，化被万灵。是故禽鸟感气，纯白昭辉，不于异域于中州，不于他所于宗室，天之锡纯，神之介祉，于是乎有征矣。臣谨撰《瑞应白鹊赋》。赋曰：

肆后皇之纯祐兮，嘉申命其用休，协气絪缊于上元
兮，灵鸟翱翔于中州。夫其始而𪃟育也，翳桑土之绸缪，营巢枝以结构，嵩祇宛委以毓祯，川若萦纡以埤
厚，酝酿之以阴阳之元和，煦媪之以鬼神之奇秀。继
而习飞也，振羽翰于碧寥，拟纯白于素丝，占《易》象而
敦贲无咎，征《戴记》而比玉斯辉。其来仪也，辞瀍涧之
清泚，饮河洛之甘泉，函以雕笼而翛翛其洁，饲之琅
实而皓皓其鲜。尔乃遵渚鸿之云逵，度泽鹤之烟皋，
渐彤墀而回绕于𫛛鹊之观，入紫囿而振拂于翡翠
之苕。尔乃测铜虬之莲漏，焚宝鸭之兰膏，启宗宫而
晻映于翔凤之阁，献祖祢而周遭于戴鳌之桥。尔乃
敞鱼钥于重闱，列龙床于夹陛，慈颜燕喜，而颂腾于
禁掖之庭；寿极鸾回，而歌永于钩陈之地。尔乃诏文
辟之鹓班，偕武卫之鹰扬。薄言往观而振振，若西雝
之鹭；亦既集止而跄跄，如虞室之凰。于时睹天颜之
欢霁，洒宸翰以昭宣。蒐灵囿于往迹，纪殊祯于万年。
臣拜稽首，赓载歌曰：“繄轩皇兮御璿图，元扈来游兮
文明孚。翳舜帝兮协”钧《韶》，“彩凤来仪兮化理昭。于皇
文祖兮绍往圣。灵鹊肇见兮受天之命。”“于皇吾皇兮
绍烈祖。灵鹊载符兮绳其祖武”